Prva dama Amerike šarmirala čak i protivnike Džordža Buša
Lora Buš je ove nedelje osvojila Ameriku svojim govorom na večeri priredjenoj za udruženje novinara koji pokrivaju Belu kuću.
Bivša bibliotekarka je prijatno iznanadila okupljenje šaleći se na račun -- svog supruga... U sred šale koju su prisutni novinari na večeri u Beloj kuće već i ranije čuli, predsednik Buš je prekinut... “Ne to, nećemo valjda ponovo to da slušamo.” Predsednka je prekinula njegova supruga, Lora Buš... “Već godinama sedim na ovakvim večerama i samo slušam. E, sada bih i ja za promenu htela da kažem par stvari.” Tome je usledio niz šala na račun predsednika Buša -- počevši od toga kad ide na spavanje. “Džordž uvek tvrdi da je presrećan što prisustvuje ovim večerama u čast novinara. Gluposti! U ovo vreme je obično već u krevetu, verujte mi. Pre neki dan sam mu rekla - ako stvarno želiš da zaustaviš tiraniju u svetu, trebalo bi da malo kasnije odlaziš an spavanje.” Prva dama je takodje objasnila okupljenima kako se njen suprug iz fine porodice navikao na život u kaubojskom Teksasu. “Ipak, ponosna sam na Džordža -- naučio je mnogo o vodjenju ranča od kada je, davno, pokušao da pomuze konja. Naglašavam bio je to konj, ne kobila.” Grohotom su se smejali svi okupljeni, uključujući i predsednika; a i američka šira javnost je pozdravila smisao za humor prve dame, kaže istoričar Alen Liktman. “U Americi nemamo monarhiju, nemamo aristokratiju. Naša lojalnost je okrenuta predsedniku i prvoj dami, ali ne na ukočen način. Želimo da budu uzor za sve nas, ali isto tako želimo da ih vidimo i kao obične ljude.” Za to se svakako postarala Lora Buš: “Svaki problem na ranču Džordž rešava korišćenjem motorne testere -- mislim da je to razlog što se tako dobro slaže sa potpredsednikom Čejnijem i sekretarom za odbranu Ramsfeldom.” Do sada je Lora Buš javnosti pokazivala samo ozbiljnu stranu svoje ličnosti, zalažući se za prava žena u Afganistanu, socijalne programe i obrazovanje. Sada Amerika zna da njena prva dama ima i smisla za humor.